SKRIFTLIG FORESPØRGSEL E-0511/03

af María Rodríguez Ramos (PSE) til Kommissionen

(24. februar 2003)

Om: Overvågningsprogram for TSE

Kommissionen anfører i sit svar på spørgsmål H-0896/02(1), at nedskæringen af det beløb, der er afsat til Spanien i overvågningsprogrammet for TSE, skyldes en nedskæring af Fællesskabets finansielle bidrag til hver stikprøve.

Er beløbene til de øvrige medlemsstater også blevet nedskåret?

Skyldes nedskæringen af beløbet til Spanien, at bevillingerne for 2002 ikke blev udnyttet fuldt ud, fordi der ikke blev gennemført så mange stikprøver som forventet?

Har andre medlemsstater fået forøget deres finansielle tilskud efter at have påvist, at de foretager et større antal stikprøver?

Vil Kommissionen fremlægge tallene for denne ændring i de finansielle tilskud i de 15 medlemsstater?

(1) Skriftligt svar af 11.12.2002.

Svar afgivet på Kommissionens vegne af David Byrne

(28. april 2003)

I Kommissionens beslutning 2002/934/EF af 28. november 2002 om godkendelse af visse medlemsstaters TSE-overvågningsprogrammer for 2003, og om fastsættelse af EF-tilskuddet(1) er der fastsat øvre grænser for EF-tilskud til TSE-overvågningsprogrammet i hver medlemsstat for 2003.

Det højest mulige beløb til hver medlemsstat er udregnet på grundlag af et maksimumsbeløb på 10,5 EUR pr. test og det faktiske antal gennemførte test i denne medlemsstat i anden halvdel af 2001 og første halvdel af 2002. Sammenlignet med 2002 er maksimumsbeløbene for tilskuddet blevet nedsat med 7-30 % afhængigt af medlemsstaten. I Spaniens tilfælde var nedsættelsen på 29 %.

Oprindeligt blev maksimumsbeløbet for tilskud til hver medlemsstat i 2002 i henhold til Kommissionens beslutning 2001/854/EF(2) fastsat på grundlag af størrelsen af kvægbestanden i den pågældende medlemsstat. Disse beløb blev sat op ved Kommissionens beslutning 2002/246/EF(3) i marts 2002 efter en udvidelse af overvågningsprogrammet med hensyn til små drøvtyggere og ændrede overvågningsprogrammer i Østrig og Finland.

Det fremgik hurtigt af medlemsstaternes rapporter, at nogle medlemsstater brugte for mange penge, mens andre ikke brugte hele det beløb, de havde fået. Ifølge rapporterne fra Kommissionens Levnedsmiddel- og Veterinærkontor er gennemførelsen af overvågningsprogrammet af BSE generelt sket tilfredsstillende, og der er ikke berettet om tilfælde, hvor dyr er blevet slagtet uden testning. Manglende testning af alle slagtede dyr er derfor ikke grunden til at nogle medlemsstater tester en lavere procentuel andel af deres voksne kvægbestand end andre medlemsstater. Grunden til disse forskelle er, at køerne i nogle medlemsstater holdes i en højere alder, og at en mindre procentuel andel af den samlede voksne kvægbestand derfor slagtes hvert år.

Tildelingen for 2002 blev tilpasset for anden gang i november 2002 ved Kommissionens beslutning 2002/945/EF(4) med henblik på at overføre midler fra de medlemsstater, der ikke har udnyttet hele det tildelte beløb, til de medlemsstater, som har brugt for mange penge. Nærmere oplysninger om maksimumsbeløbene for tilskud til hver medlemsstat for 2002 og 2003 kan ses i den tabel, der sendes direkte til det ærede medlem og til Europa-Parlamentets sekretariat.

(1) EFT L 324 af 29.11.2002.

(2) 2001/854/EF: Kommissionens beslutning af 3. december 2001 om godkendelse af de programmer for overvågning af TSE, som medlemsstaterne har indsendt for 2002, og om fastsættelse af EF-tilskuddet (meddelt under nummer K(2001) 3819), EFT L 318 af 4.12.2001.

(3) 2002/246/EF: Kommissionens beslutning af 27. marts 2002 om ændring af beslutning 2001/730/EF og 2001/854/EF for så vidt angår EF-tilskuddet til medlemsstaternes programmer for overvågning af TSE for 2002 (meddelt under nummer K(2002) 1266), EFT L 84 af 28.3.2002.

(4) 2002/945/EF: Kommissionens beslutning af 28. november 2002 om ændring af beslutning 2001/730/EF og 2001/854/EF for så vidt angår fordelingen af EF-tilskuddet til medlemsstaternes programmer for overvågning af TSE for 2002 (meddelt under nummer K(2002) 4594), EFT L 326 af 3.12.2002.